
ŠAKIŲ RAJONO SAVIVALDYBĖ

TARYBOS POSĖDŽIO 

PROTOKOLAS
2017-06-20 Nr. Tp-9
Šakiai


Posėdis įvyko 2017-06-20 1000-1230 val.


Posėdžio pirmininkas Edgaras Pilypaitis.


Posėdžio sekretorė Inga Kanapeckienė.


Į rajono tarybą išrinkti 25 nariai (kvorumas – 13), posėdžio pradžioje dalyvauja 24 rajono savivaldybės tarybos nariai (registravimo žiniaraštis pridedamas, 1 priedas).

Svarstant atitinkamus klausimus, dalyvauja svečiai ir kviestieji asmenys (priedas, sąrašas pridedamas). 

Edgaras Pilypaitis. Darbotvarkėje buvo pateikti 8 sprendimo projektai.

Tautvydas Šukys. Tarybos veiklos reglamentas laikomas normini teisės aktu, kurio normos taikomos konkrečiam subjektų ratui, t.y. mums ir su tarybos nariais susijusiais asmenims. Kodėl šaukiant šį tarybos posėdį nebuvo laikomasi reglamento 22 punkto, kuriame numatyta, jog apie posėdį pranešama prieš 7 darbo dienas? Šį kartą mes buvome informuoti prieš 7 kalendorines dienas. Ar nemanote, kad šį posėdį galima laikyti negaliojančiu ir jame priimtus sprendimus? 


Rima Rauktienė. Mūsų manymu šiandien darbotvarkėje neturėtų būti 6 ir 7 klausimų, nes jie sudaryti pagal naują darbo reglamentą, kuris tvirtinamas tik 8 klausimu. Iki 8 klausimo vadovaujamės senuoju reglamentu, kuriame teikiamų komitetų nėra numatyta. 


Edgaras Pilypaitis. Mes viską darėme taip, kaip ir iki šiol. Yra dar įstatymo nuostata, kuri numato 4 darbo dienas. Reglamentą dėl to ir norime pataisyti, kad atitiktų įstatymo nuostatas. Reglamentą taisome tada, kai įsigalioja tam tikros teisinės normos. Pasikeitus komitetų sudėčiai, darbo reglamentą pritaikome prie galiojančių normų. Posėdžio data buvo įvardinta ganėtinai anksti, sprendimų projektai pateikti nepažeidžiant Vietos savivaldos įstatymo. Vyriausybės atstovo Marijampolės apskrityje pastabų dėl tarybos veiklos reglamento, nesame gavę. 


Rima Rauktienė. Komitetai buvo sudaromi atskiru sprendimu, pagal galiojantį tarybos veiklos reglamentą. Šiuo metu sudaromi komitetai neatitinka galiojančių nuostatų. 

Mindaugas Tarnauskas. Pagal dabar galiojantį tarybos veiklos reglamentą apie posėdį turi būti pranešta prieš 7 darbo dienas. Tarybos nariai buvo informuoti 13 d., o visuomenė buvo informuota anksčiau. Ar nebus taip, kad kai kurie priimti sprendimai prieštaraus reglamentui ir negalios?

Edgaras Pilypaitis. Galiojančiame reglamente nėra nuostatos, kuri neatitiktų Vietos savivaldos įstatymo. 


Raminta Bastytė. Išgirdus išsakytas pastabas, siūlau 8 sprendimo projektą perkelti į 6 vietą. 


Edgaras Pilypaitis. Tai yra techninio pobūdžio klausimas. Kad ir sukeistume klausimus vietomis iš esmės nieko nepakeisime, nes prieš įstatymą nieko nėra. 


Mindaugas Tarnauskas. Kodėl tarybos nariai nebuvo informuoti apie posėdį prieš 7 darbo dienas?

Edgaras Pilypaitis. Šį reglamento punktą todėl ir siūlome keisti, nes jis neatitinka galiojančio Vietos savivaldos įstatymo. 



DARBOTVARKĖ:


1. Dėl rajono savivaldybės mero pavaduotojo skyrimo slapto balsavimo balsų skaičiavimo komisijos sudarymo ir slapto balsavimo biuletenio pavyzdžio patvirtinimo. 

2. Dėl rajono savivaldybės mero pavaduotojo skyrimo. 

3. Dėl Šakių rajono savivaldybės administracijos direktoriaus pareigybės aprašymo patvirtinimo. 


4. Dėl rajono savivaldybės administracijos direktoriaus skyrimo slapto balsavimo balsų skaičiavimo komisijos sudarymo ir slapto balsavimo biuletenio pavyzdžio patvirtinimo. 

5. Dėl rajono savivaldybės administracijos direktoriaus skyrimo. 


6. Dėl rajono savivaldybės tarybos komitetų sudarymo ir jų narių skaičiaus nustatymo. 

7. Dėl rajono savivaldybės tarybos komitetų sudėties patvirtinimo. 

8. Dėl rajono savivaldybės tarybos veiklos reglamento patvirtinimo. 

NUTARTA. Patvirtinti posėdžio darbotvarkę su 8 sprendimo projektais. 


BALSAVO: „už“ – 15, „prieš“ – 8, „susilaikė“ - 1. 


Edgaras Pilypaitis. Birželio 13 d. buvo gautas pareiškimas, kuriuo pareikšta, kad sukuriama Lietuvos socialdemokratų partijos frakcija (pridedama). 


1. SVARSTYTA. Rajono savivaldybės mero pavaduotojo skyrimo slapto balsavimo balsų skaičiavimo komisijos sudarymo ir slapto balsavimo biuletenio pavyzdžio patvirtinimo klausimas. 


Pranešėjas Edgaras Pilypaitis, savivaldybės meras. Sprendimo projekte nėra nurodytas Zanavykų frakcijos narys bei vietoj žodžių „Jungtinės opozicinės frakcijos narys“ siūloma įrašyti žodžius „Lietuvos socialdemokratų partijos frakcijos narys“.  


Rima Rauktienė. Mes siūlome Lauryną Suodaitį.  

NUSPRĘSTA. Pritarti sprendimo projektui, įrašant žodžius „Laurynas Suodaitis“, vietoj žodžių „Jungtinės opozicinės frakcijos narys“ įrašant žodžius „Lietuvos socialdemokratų partijos frakcijos narys“ (sprendimas Nr. T-184).


BALSAVO: „už“ – 24 (vienbalsiai). 

2. SVARSTYTA. Rajono savivaldybės mero pavaduotojo skyrimo klausimas.


Pranešėjas Edgaras Pilypaitis, savivaldybės meras. Vadovaudamasis Lietuvos Respublikos vietos savivaldos įstatymo 19 straipsnio 1 dalimi, 20 straipsnio 2 dalies 4 punktu, teikiu rajono savivaldybės tarybai Bernardino Petro Vainiaus kandidatūrą į rajono savivaldybės mero pavaduotojo pareigas. 

Bernardinas Petras Vainius trumpai pristatė savo biografiją. Mano tikslai – atiduoti duoklę savo rinkėjams. Tai, ko nesugebėjome padaryti per praėjusius 2 metus, norisi padaryti per likusį periodą.   


Rima Rauktienė. Jūs, kaip ir Jūsų koalicijos partneriai TS-LKD, rajono meras, visiems sako, kad dirbti reikia skaidriai, kad net politikoje egzistuoja moralinės verstybės. Turiu laikraščio „Laikraštis Valsčius“ birželio 6 d. numerį, kuriame yra jūsų citata „Dėliojomės ir mintyse, ir ne mintyse su kai kuriais kolegomis ir tik po to, kai išgirdome viešą Zanavykų frakcijos pareiškimą, kad jie koalicijoje nepageidauja socialdemokratų, apsisprendėme dirbti su konservatoriais ir valstiečiais“. Po žurnalistės klausimo patikslinimo, kad Zanavykai tokios nuomonės niekur neišreiškė, jūs sakote: „deja, deja. Mus būtent tokia informacija pasiekė iš mero Edgaro Pilypaičio, kuris patikino, kad taip tikrai buvo. Ir tada mes nusprendėme, kad jeigu jau šitaip, tai tada nieko nebelieka“. Zanavykų frakcijos vardu pareiškiu, kad mes niekada viešai tokio pareiškimo neišsakėme. Ar jūs suklaidinote spaudą ir per spaudą visą rajono bendruomenę, ar meras suklaidino jus?

Bernardinas Petras Vainius. Meras manęs nesuklaidino, nes ši informacija mane pasiekė iš mero lūpų, todėl kalbant su laikraščio redaktore iš konteksto buvo panaudotas vienoks ar kitoks žodis į kurį neleidau sau atkreipti didelio dėmesio. 


Mindaugas Tarnauskas. Iš karto po rinkimų, privačiuose pokalbiuose, raginote sudaryti koaliciją be TS-LKD ir tiesiogiai išrinkto mero, bei juos taip dar labiau nesustiprinti. Kas nuo to laiko pasikeitė ir kokie yra jūsų politiniai tikslai?

Bernardinas Petras Vainius. Į šį klausimą yra atsakyta minėtame straipsnyje. Nematau pagrindo kartotis. 

Laurynas Suodaitis. Savo pareigas planuojate sieti su savivaldybės įmonių valdymu. Kokie yra planai dėl Šakių komunalinio ūkio atsižvelgiant į tai, kad nepatvirtinta vadovo ataskaita?


Bernardinas Petras Vainius. Sėkmės atveju šis klausimas bus sprendžiamas, tariantis koalicijoje. Bet šis klausimas turės būti sprendžiamas kardinaliai.  


Arūnas Tarnauskas. Kokią matote perspektyvą ekonominės zonos kūrime?


Bernardinas Petras Vainius. Tai yra uždelstas klausimas, kurį reikia nedelsiant spręsti. Tam reikės politinės valios ir finansų. 

Skelbiama 15 minučių pertrauka, kurios metu vyks slapto balsavimo procedūra. 


Laurynas Suodaitis. Slapto balsavimo balsų skaičiavimo komisija išdavė 25 biuletenius „Dėl rajono savivaldybės mero pavaduotojo skyrimo“. Atidarius balsadėžę rasta 24 biuleteniai. Paduoti balsai pasiskirstė taip: „už“ – 15, „prieš“ – 9 (protokolas pridedamas). 

NUSPRĘSTA. Pritarti sprendimo projektui (sprendimas Nr. T-185).


BALSAVO: „už“ – 24 (vienbalsiai).


3. SVARSTYTA. Šakių rajono savivaldybės administracijos direktoriaus pareigybės aprašymo patvirtinimo klausimas. 


Pranešėjas Edgaras Pilypaitis, savivaldybės meras. 


NUSPRĘSTA. Pritarti sprendimo projektui (sprendimas Nr. T-186).


BALSAVO: „už“ – 22, „susilaikė“ - 2.
 


4. SVARSTYTA. Rajono savivaldybės administracijos direktoriaus skyrimo slapto balsavimo balsų skaičiavimo komisijos sudarymo ir slapto balsavimo biuletenio pavyzdžio patvirtinimo klausimas. 


Pranešėjas Edgaras Pilypaitis, savivaldybės meras. Sprendimo projekte nėra nurodytas Zanavykų frakcijos narys bei vietoj žodžių „Jungtinės opozicinės frakcijos narys“ siūloma įrašyti žodžius „Lietuvos socialdemokratų partijos frakcijos narys“.  


Rima Rauktienė. Mes siūlome Lauryną Suodaitį.  

NUSPRĘSTA. Pritarti sprendimo projektui, įrašant žodžius „Laurynas Suodaitis“, vietoj žodžių „Jungtinės opozicinės frakcijos narys“ įrašant žodžius „Lietuvos socialdemokratų partijos frakcijos narys“ (sprendimas Nr. T-187).


BALSAVO: „už“ – 21, „susilaikė“ – 1. 

5. SVARSTYTA. Rajono savivaldybės administracijos direktoriaus skyrimo klausimas. 


Pranešėjas Edgaras Pilypaitis, savivaldybės meras. Vadovaudamasis Lietuvos Respublikos vietos savivaldos įstatymo 20 straipsnio 2 dalies 4 punktu, 29 straipsnio 3 dalimi teikiu rajono savivaldybės tarybai Dainiaus Grincevičiaus kandidatūrą į rajono savivaldybės administracijos direktoriaus pareigas. 

Dainius Grincevičius. Trumpai pristatė savo biografiją. Į šias pareigas ateinu, nes noriu padėti mums visiems dirbti Šakiams. Pirmiausiai dirbti skaidriau, viešiau, efektyviau. Neabejoju, jog su tinkama vadyba ir visos administracijos tinkamu požiūriu ir noru, savivaldybė gali būti tinkama vieta, kurioje malonu dirbti. Mūsų laukia pagrindiniai darbai, t.y. seniūnijų reforma, sudėtingo, bet būtino tarybos sprendimo įgyvendinimas. Tai palies tiek teritorijas, tiek bendruomenes, tiek pačių seniūnijų darbuotojus, todėl turime būti jautrūs ir teisingi. Asmeninis seniūnų iniciatyvumas ir veiklumas bus vienas iš kriterijų vykdant reformą. Antras darbas - strateginio plano rengimas ir jo teikimas tarybai tvirtinti. Rengdami strateginį planą turime atsakyti į klausimą, kas yra pagrindiniai Šakių regiono tikslai artimiausiems 7 metams. Turime siekti, kad tai nebūtų formalus dokumentas, gulintis savivaldybės interneto puslapyje ar stalčiuose. Rengiant strateginį planą, turime suformuluoti aiškius tikslus, realias įgyvendinamas priemones tikslams pasiekti. Trečias darbas – savivaldybės įmonių darbo veiklos efektyvinimas ir skaidrinimas. Sieksiu, kad įmonių sudaromi sandoriai keltų kuo mažiau klausimų. Tikiuosi, kad šių dviejų metų užteks skaidrioms verslo praktikoms susiformuoti. Vienas to padaryti negalėsiu. Man reikės jūsų - tarybos narių, administracijos ir seniūnijų darbuotojų - pasitikėjimo ir palaikymo bei sąžiningo ir į tikslą orientuoto darbo. Ateinu be išankstinių nusistatymų. Esu komandinio darbo šalininkas. Ateinu dirbti su visais. kurie nori dirbti. Sieksiu, kad administracija dirbtų kaip viena komanda. Prie komandos prijunkime bendruomenes, iniciatyvius gyventojus, rajone negyvenančius, tačiau jaunus, veiklius specialistus. Išgirskime visus, kurie turi ką pasakyti. Krepšinyje yra daug skirtingų klubų. Vieniems sekasi geriau, kitiems prasčiau, tačiau visuose yra labai daug gerų žaidėjų, kurie patenka į Lietuvos rinktinę. Rinktinėje jie žaidžia išvien ir siekia bendro tikslo - pergalės. Tam, kad gerai žaistų, reikalingas pagalbinis personalas. Rinktinė tai - savivaldybės taryba. Administracija - pagalbinis personalas. Tik dirbant iš vien mes turėtume pasiekti rezultatus. 


Mindaugas Tarnauskas. Ar planuojate peržiūrėti ir optimizuoti savivaldybės administracijos struktūrą, funkcijas? Jei taip, tai kada ir kaip? Ar planuojate sustiprinti savivaldybėje institucijas, atsakingas už verslo sąlygų gerinimą. Jei taip, tai kada ir kaip?


Dainius Grincevičius. Į pirmą klausimą – taip. Kada? Kai tik leis galimybės. Dėl verslo taip pat taip. Pirmas darbas turi būti, tai susitikti su verslu, kuris daugiausiai sumoka mokesčių į biudžetą. 


Laurynas Suodaitis. Nuo liepos 1 d. keičiasi viešųjų pirkimų įstatymas. Kaip vertinate viešuosius pirkimus savivaldybėje ir įmonėse bei kaip planuojate tai gerinti?


Dainius Grincevičius. Nenormali situacija, kai savivaldybės įmonės perka ne čia. Ar tai galima įstatymiškai nesu dar įsigilinęs. 


Dinara Gudaitienė. Minėjote, kad vienas iš darbų - seniūnijų reforma. Kokia kryptimi planuojate eiti?


Dainius Grincevičius. Tai yra tarybos politinis sprendimas. Be tarybos sutarimo to nedarysime, nes tai liečia visą bendruomenę. 


Juozas Puodžiukaitis. Ar savivaldybės administracijoje numatomos reformos?


Dainius Grincevičius. Ateinu be išankstinio nusistatymo. Pirmiausia reikia įsitikinti ar darbuotojas geras ir ar struktūra gera, iki tol nieko daryti negalima. 

Ramūnas Kaunas. Jūs norėtumėte, kad per viešuosius pirkimus būtų perkama rajone. Ar tai nėra vieši ir privatūs interesai?

Dainius Grincevičius. Tikrai ne. 


Arūnas Tarnauskas. Taryba nepritarė Šakių komunalinio ūkio vadovo ataskaitai. Kaip ir kada planuojate spręsti šią problemą?


Dainius Grincevičius. Reikia įsigilinti. Kad ten yra blogai, tai yra žinoma. 


Dinara Gudaitienė. Kiek uždarųjų akcinių bendrovių savivaldybės nuosavybe teise yra valdomų?


Dainius Grincevičius. 6. 


Mindaugas Tarnauskas. Išrinktas į administracijos direktoriaus pareigas taptumėte pagrindiniu akcijų valdytoju. Ar esate susipažinęs su visomis įmonių problemomis? Kokios jos? Kaip spręsite problemas? Ar visoms įmonėms kelsime įstatinio kapitalo ir dividendų grąžos reikalavimus? 

Dainius Grincevičius. Nemanau, kad yra etiška gilintis į administracijos darbą, jeigu tai nepriklauso. 


Ramūnas Kaunas. Nuo liepos 1 d. nebus galima vykdyti viešųjų darbų. Kaip planuojate vykdyti šiuos darbus?


Dainius Grincevičius. Kitame posėdyje bus tvirtinama programa, manau, joje bus viskas apibrėžta. 


Skelbiama 15 minučių pertrauka, kurios metu vyks slapto balsavimo procedūra. 


Laurynas Suodaitis. Slapto balsavimo balsų skaičiavimo komisija išdavė 25 biuletenius „Dėl rajono savivaldybės mero pavaduotojo skyrimo“. Atidarius balsadėžę rasta 24 biuleteniai. Paduoti balsai pasiskirstė taip: „už“ – 15, „prieš“ – 9 (protokolas pridedamas).


NUSPRĘSTA. Pritarti sprendimo projektui (sprendimas Nr. T-188).


BALSAVO: „už“ – 24 (vienbalsiai).


6. SVARSTYTA. Rajono savivaldybės tarybos komitetų sudarymo ir jų narių skaičiaus nustatymo klausimas. 


Rima Rauktienė. Zanavykų frakcija prašo 10 minučių pertraukos. 


Pranešėjas Edgaras Pilypaitis, savivaldybės meras. 1.3. punkte po žodžio „švietimo“ siūloma įrašyti žodį „sveikatos“ ir 1.3. punktą išdėstyti taip: „Švietimo, sveikatos, kultūros ir socialinių reikalų komitetas“. 
 

NUSPRĘSTA. Pritarti sprendimo projektui, 1.3. punktą išdėstant taip: „Švietimo, sveikatos, kultūros ir socialinių reikalų komitetas“ (sprendimas Nr. T-189).


BALSAVO: „už“ – 15, „susilaikė“ -9.

7. SVARSTYTA. Rajono savivaldybės tarybos komitetų sudėties patvirtinimo klausimas. 


Pranešėjas Edgaras Pilypaitis, savivaldybės meras. 1.3. punkte po žodžio „švietimo“ siūloma įrašyti žodį „sveikatos“ ir 1.3. punktą išdėstyti taip: „Švietimo, sveikatos, kultūros ir socialinių reikalų komitetas“.

Rima Rauktienė. Zanavykų frakcija į Finansų ir rajono plėtros komitetą siūlo tarybos narius – Tautvydą Šukį, Aušrelę Pukinskienę, Arūną Tarnauską. Į Ūkio ir verslo komitetą siūlo – Juozą Puodžiukaitį, Mindaugą Tarnauską, Lauryną Suodaitį. Į Švietimo, sveikatos, kultūros ir socialinių reikalų komitetą – Ramūną Kauną, Dinarą Gudaitienę, Rimą Rauktienę. 

NUSPRĘSTA. Pritarti sprendimo projektui (sprendimas Nr. T-190).


BALSAVO: „už“ – 15, „susilaikė“ – 9. 

8. SVARSTYTA. Rajono savivaldybės tarybos veiklos reglamento patvirtinimo klausimas. 


Pranešėjas Edgaras Pilypaitis, savivaldybės meras.

Rima Rauktienė. Kodėl vieni pakeitimai ir papildymai, kurie sudėtį į reglamentą, buvo pateikti darbo grupei, o kai kurie ne. Komitetai darbo grupėje aptarti nebuvo. 


Edgaras Pilypaitis. Darbo grupės posėdžio metu buvo įvardinta, kad siūloma daryti 3 komitetus. Komitetų pavadinimai buvo įvardinti Zanavykų frakcijos susitikime su būsimais pretendentais į politinio asmeninio pasitikėjimo pareigas metu.  

Tautvydas Šukys. Reglamento 21 punkte vietoj žodžių „paskutinę savaitę“ siūlytume įrašyti žodžius „pilną paskutinę savaitę“. 


Romas Pukinskas. Siūlau reglamente numatyti konkrečią posėdžio dieną. 


Tautvydas Šukys. Mūsų frakcija nepritaria, kad būtų keli komitetų pirmininko pavaduotojai ir siūlo vietoj žodžių „Jeigu pavaduotojai yra keli, posėdžiui pirmininkauja posėdžio metu bendru sutarimu paskirtas vienas iš pavaduotojų“ įrašyti žodžius „Komiteto posėdyje nedalyvaujant nei pirmininkui, nei jo pavaduotojui, posėdžio pirmininką jame dalyvaujantys komiteto nariai iš savo narių tarpo išsirenka paprasta balsų dauguma“. Taip pat siūlome atsisakyti jungtinių komitetų ir iš reglamento išbraukti 104, 108 punktus. 


Ramūnas Kaunas. Reglamento 21 punkto siūlau visiškai nekeisti. 


Edgaras Pilypaitis. Yra pasiūlymas nekeisti 21 punkto ir palikti, jog posėdžiai paprastai vyksta kiekvieno mėnesio paskutinį penktadienį“. 


Eglė Dragūnaitytė. Siūlau palikti žodžius, jog posėdžiai vyksta paprastai paskutinį penktadienį. 


Balsuojama dėl reglamento 21 punkte pateiktų pataisų, jog posėdžiai paprastai vyksta paskutinę mėnesio savaitę.


BALSAVO: „prieš“ – 17, „susilaikė“ – 7. 


NUTARTA. Reglamento 21 punkte numatyti, jog posėdžiai paprastai vyksta kiekvieno mėnesio paskutinį penktadienį.

Balsuojama dėl reglamento 95 punkto, kuriame siūloma vietoj žodžių „Jeigu pavaduotojai yra keli, posėdžiui pirmininkauja posėdžio metu bendru sutarimu paskirtas vienas iš pavaduotojų“ įrašyti žodžius „Komiteto posėdyje nedalyvaujant nei pirmininkui, nei jo pavaduotojui, posėdžio pirmininką jame dalyvaujantys komiteto nariai iš savo narių tarpo išsirenka paprasta balsų dauguma“. 


NUTARTA. Reglamento 95 punktą papildyti sakiniu „Komiteto posėdyje nedalyvaujant nei pirmininkui, nei jo pavaduotojui, posėdžio pirmininką jame dalyvaujantys komiteto nariai iš savo narių tarpo išsirenka paprasta balsų dauguma“.


BALSAVO: „už“ – 14, „prieš“ – 2, „susilaikė“ – 8. 


Vaidas Balčiūnas. Siūlyčiau 104, 108 punktų iš reglamento neišbraukti, nes jeigu susidarytų tokia situacija, kad reikėtų susirinkti bendrai, tokios galimybės nebūtų. 

Edgaras Pilypaitis. Kad komitetai bus organizuojami atskirai, aš tą pažadu. Šiuose punktuose numatytos nuostatos tinka labiau komitetų pirmininkams, nes aiškiai parašyta, kad komitetų pirmininkų iniciatyva gali būti šaukiamas posėdis.  


Balsuojama dėl reglamento 104, 108 punktų išbraukimo iš reglamento. 


NUTARTA. Reglamento 104 ir 108 punktus neišbraukti iš reglamento. 


BALSAVO: „už“ – 10, „prieš“ – 5, „susilaikė“ – 9. 

Balsuojama dėl pateikto sprendimo projekto. 


NUSPRĘSTA. Pritarti sprendimo projektui (sprendimas Nr. T-191).


BALSAVO: „už“ – 15, „susilaikė“ – 9. 
***


Edgaras Pilypaitis. Šiandien yra pasirašyta daugumos veiklos programa, kurią pasirašė visi daugumos nariai. Pasirašyta 3 egzemplioriai, kurie bus pirmininkų žinioje. 

***

Aušrelė Pukinskienė. Birželio 16 d. buvo pasirašoma koalicijos sutartis. Sutartis buvo pasirašoma darbo laiku, t.y. 10 val. Pasirašyme dalyvavo du savivaldybės įstaigų vadovai, t.y. Raimondas Januševičius ir Viktoras Lebedžinskas. Direktorių prašome atkreipti dėmesį, kaip įmonių vadovai dirba darbo metu, kur jie leidžia laiką. Mero prašome pasakyti, kokiu pagrindu darbo metu pasirašant sutartį dalyvavo savivaldybės įmonių vadovai, kaip tas laikas pažymėtas darbo laiko apskaitos žiniaraštyje? 


Edgaras Pilypaitis. Atsakysime kitame posėdyje. 

Posėdžio pirmininkas




Edgaras Pilypaitis 
Posėdžio sekretorė




Inga Kanapeckienė

